Predkladacia správa 

Podpredsedníčka vlády pre európsku integráciu Mária Kadlečíková sa v dňoch 
11.– 12. októbra 2001 zúčastnila medzinárodnej konferencie „Sociálna dimenzia rozširovania Európskej únie“ v Rige. 

Konferencia sa konala zo spoločnej iniciatívy a pod spoločným predsedníctvom predsedu vlády Lotyšskej republiky Andrisa Berzinša a komisára Európskej únie Güntera Verheugena za účasti delegácií všetkých kandidátskych krajín s výnimkou Turecka a Bulharska. Oficiálni vedúci delegácií sa vo svojich vystúpeniach zamerali na sociálne aspekty rozširovania únie, proces transformácie a na priebeh predvstupových rokovaní. V kandidátskych krajinách bude podpora obyvateľstva pre vstup do EÚ závisieť do značnej miery od sociálnych dopadov členstva v únii a od úspešnosti odstraňovania rozdielov medzi jednotlivými kandidátskymi krajinami a tiež medzi kandidátskymi krajinami a členskými štátmi únie. 

M. Kadlečíková vo svojom vystúpení venovala pozornosť potrebe efektívnej predvstupovej pomoci, ktorá je jedným z nástrojov prekonávania regionálnych rozdielov a zdôraznila, že sociálna bezpečnosť je súčasťou globálnej bezpečnosti únie. Poukázala aj na vysokú vzdelanostnú úroveň obyvateľov Slovenskej republiky, ktorí môžu v súlade so závermi Lisabonského sumitu prispievať k blahobytu únie. 

M. Kadlečíková počas oficiálneho programu rokovala aj s komisárom EÚ pre rozšírenie Günterom Verheugenom a tiež vedúcimi delegácií. Predmetom rozhovorov boli niektoré otázky prístupového procesu.